钦定古今图书集成/明伦汇编/官常典/第694卷 > 孙磐
## 钦定古今图书集成/明伦汇编/官常典/第694卷 > 孙磐

按《明外史》本传：“磐，辽阳人，弘治九年进士。当珪之劾
鹏得罪也，磐观政在部，上疏曰：‘近谏官以言为讳，而
排宠幸触权奸者乃在胥吏，臣窃羞之。请定建言者
为四等：最上不避患害，抗弹权贵者。其次扬清激浊，
能补阙拾遗。又其次建白时政，有裨军国。皆分别擢
叙，而粉饰文具，循默不言者，则罢黜之。庶言官知警’”，
不至旷瘝。时不见用。磐寻擢吏部主事。正德元年，宦
官渐用事。磐复上疏曰：“今日弊政，莫甚于内臣典兵。
夫臣以内称外，事皆不当预，矧可使握兵柄哉？前代
盛时，未尝有此。唐、宋季世，始置监军，而其国遂以不
永。今九边镇守、分守、监枪诸内臣，恃势专恣，侵克百
端。有警则拥精卒自卫，克敌则纵部下攘功，武弁藉
以夤缘，宪司莫敢讦问。所携家人头目，率恶少无赖
吞噬争攫，势同狼虎，致三军丧气，百职灰心。乞尽撤
还京，专以边务责将帅，此今日修攘要务也。”不从。及
刘瑾得志，斥磐为奸党，勒之归。瑾诛，起河南佥事，坐
累罢。